钦定古今图书集成/明伦汇编/氏族典/第416卷 > 《廖用贤尚友录》 > 庾衮
## 钦定古今图书集成/明伦汇编/氏族典/第416卷 > 《廖用贤尚友录》 > 庾衮

按《晋书庾衮传》：“衮字叔褒，明穆皇后伯父也。少履勤
俭，笃学好问，事亲以孝称。咸宁中，大疫，二兄俱亡，次
兄毗复殆，疠气方炽，父母诸弟皆出次于外，衮独留
不去，毗病得差。初，衮诸父并贵盛，惟父独守贫约，衮
躬亲稼穑，以给供养。父亡，作筥卖以养母。衮前妻荀
氏、继妻乐氏，皆官族富室，及适衮，俱弃华丽，散资财”，
与衮共安贫苦，相敬如宾。母终，服丧居于墓侧，或有
斩其墓柏，乃召邻人集于墓而自责焉，因叩头泣涕。
自后人莫之犯。州郡交命。察孝廉，举秀才，皆不降志，
世遂号之为“异行。”有四子：怞、蔑、泽。捃、蔑后南渡江，中
兴初为侍中。蔑生愿，安成太守。